b'\n_START_ARTICLE_\nNicklas Danielsson\n_START_SECTION_\nSeuraura\n_START_PARAGRAPH_\nDanielsson on kotikaupunkinsa joukkueen Almtuna IS:n kasvatti. H\xc3\xa4n pelasi kuitenkin ensimm\xc3\xa4iset miesten pelins\xc3\xa4 vain 16-vuotiaana Ruotsin nelj\xc3\xa4nneksi korkeimmalla sarjatasolla maan II-divisioonassa V\xc3\xa4ster\xc3\xa5s IK:n joukkueessa kaudella 2000\xe2\x80\x932001. Kaudeksi 2001\xe2\x80\x932002 Danielsson siirtyi Bryn\xc3\xa4s IF:n junioreihin. Kaudella 2002\xe2\x80\x932003 h\xc3\xa4n debytoi Elitserieniss\xc3\xa4, jossa tulokaskausi Bryn\xc3\xa4siss\xc3\xa4 toi 26 runkosarja- ja kuudessa Kvalserien-ottelussa nelj\xc3\xa4 sy\xc3\xb6tt\xc3\xb6pistett\xc3\xa4. Suurimman osan kaudestaan Danielsson pelasi kuitenkin seuran J20-junioreissa, joiden paras pistemies ja maalintekij\xc3\xa4 h\xc3\xa4n oli tehoilla 21+12=33. J20 SuperElitin maalip\xc3\xb6rssiss\xc3\xa4 Danielsson sijoittui kolmanneksi HV71:n Martin Th\xc3\xb6rnbergin kanssa._NEWLINE_NHL-joukkue Vancouver Canucks varasi Danielssonin viidennell\xc3\xa4 kierroksella 160. pelaajana kes\xc3\xa4ll\xc3\xa4 2003. H\xc3\xa4n ei onnistunut Bryn\xc3\xa4siss\xc3\xa4 seuraavina kausina murtautumaan kokoonpanoon. Danielsson haki sek\xc3\xa4 kaudella 2003\xe2\x80\x932004 ett\xc3\xa4 kaudella 2004\xe2\x80\x932005 peliaikaa my\xc3\xb6s seuran J20-junioreista sek\xc3\xa4 kasvattajaseurastaan Almtuna IS:st\xc3\xa4, joka pelasi sarjatasoa alempana Allsvenskanissa. Kauden 2005\xe2\x80\x932006 h\xc3\xa4n pelasi siell\xc3\xa4 kokonaan ja oli tehoilla 15+20=35 joukkueen paras maalintekij\xc3\xa4 ja toiseksi paras pistemies Marcus Ragnarssonin j\xc3\xa4lkeen. Danielsson ker\xc3\xa4si runkosarjassa my\xc3\xb6s 147 j\xc3\xa4\xc3\xa4hyminuuttia ja sijoittui Allsvenskanin j\xc3\xa4\xc3\xa4hyp\xc3\xb6rssiss\xc3\xa4 viidenneksi._NEWLINE_Kaudeksi 2006\xe2\x80\x932007 Danielsson palasi Elitserieniin ja siirtyi kaksivuotisella sopimuksella Djurg\xc3\xa5rdens IF:\xc3\xa4\xc3\xa4n. Toisella kaudellaan 2007\xe2\x80\x932008 h\xc3\xa4n teki l\xc3\xa4pimurtonsa Elitserieniss\xc3\xa4 ja oli tehoilla 14+18=32 joukkueen toiseksi paras pistemies Fredrik Brembergin j\xc3\xa4lkeen sek\xc3\xa4 toiseksi paras maalintekij\xc3\xa4 Patric H\xc3\xb6rnqvistin j\xc3\xa4lkeen. Helmikuussa 2008 Danielsson teki Djurg\xc3\xa5rdenin kanssa kaksivuotisen jatkosopimuksen. H\xc3\xa4n voitti Elitserien-hopeaa kev\xc3\xa4\xc3\xa4ll\xc3\xa4 2010._NEWLINE_Huhtikuussa 2010 Danielsson teki kaksivuotisen sopimuksen MODO Hockeyn kanssa. H\xc3\xa4n oli kaudella 2010\xe2\x80\x932011 tehoilla 17+20=37 joukkueen toiseksi paras maalintekij\xc3\xa4 Byron Ritchien j\xc3\xa4lkeen sek\xc3\xa4 kolmanneksi paras pistemies Ritchien ja Per-\xc3\x85ge Skr\xc3\xb8derin j\xc3\xa4lkeen. Kaudella 2011\xe2\x80\x932012 Danielsson teki Elitserienin yhden kauden piste-enn\xc3\xa4tyksens\xc3\xa4 21+31=52, joilla h\xc3\xa4n voitti MODO:n si\xc3\xa4isen piste- ja sy\xc3\xb6tt\xc3\xb6p\xc3\xb6rssin. Danielsson sijoittui koko liigan pistep\xc3\xb6rssiss\xc3\xa4 kolmanneksi ja jakoi my\xc3\xb6s Elitserienin tehotilaston voiton Fr\xc3\xb6lunda HC:n Fredrik Petterssonin kanssa lukemalla +26._NEWLINE_Danielsson jatkoi kaudella 2012\xe2\x80\x932013 uraansa 1+1-vuotisella sopimuksella Sveitsin National League A:n SC Berniss\xc3\xa4. H\xc3\xa4n ei kuitenkaan vastannut h\xc3\xa4neen kohdistuneita odotuksia, j\xc3\xa4i hieman v\xc3\xa4hemm\xc3\xa4lle peliajalla ja teki 23 runkosarjaottelussa tehot 4+4=8. T\xc3\xa4h\xc3\xa4n osaksi vaikutti my\xc3\xb6s NHL:n ty\xc3\xb6sulkuvahvistus John Tavaresin saapuminen Berniin. Danielsson j\xc3\xa4tti joukkueen joulukuussa 2012 ja siirtyi loppukaudeksi KHL:n t\xc5\xa1ekkil\xc3\xa4isjoukkue Lev Prahaan. H\xc3\xa4n aloitti joukkueessa vahvasti tehden avausottelussa tehot 2+1=3. Danielsson pelasi joukkueessa hyv\xc3\xa4n loppukauden, kun 16 runkosarjaottelua toivat 14 tehopistett\xc3\xa4 ja teholukeman +12, joka oli h\xc3\xa4nen ottelum\xc3\xa4\xc3\xa4r\xc3\xa4st\xc3\xa4\xc3\xa4n huolimatta Levin paras. Huhtikuussa 2013 Danielsson teki joukkueen kanssa vuoden mittaisen jatkosopimuksen._NEWLINE_Kauteen 2013\xe2\x80\x932014 Danielsson l\xc3\xa4hti hyvin pelatun edelliskauden j\xc3\xa4lkeen suurin odotuksin. H\xc3\xa4n onnistui tekem\xc3\xa4\xc3\xa4n Leviss\xc3\xa4 kuitenkin 14 ottelussa vain kaksi tehopistett\xc3\xa4. Lokakuussa 2013 seura oli asettamassa Danielssonia siirtolistalle, mutta h\xc3\xa4n halusi mieluummin kuitenkin purkaa sopimuksensa, sill\xc3\xa4 Danielsson ei omien sanojensa mukaan halunnut siirty\xc3\xa4 pelaamaan Ven\xc3\xa4j\xc3\xa4lle. Lopulta h\xc3\xa4nen sopimuksensa purettiin. Noin viikkoa my\xc3\xb6hemmin Danielsson palasi Sveitsiin ja siirtyi kev\xc3\xa4\xc3\xa4seen 2015 ulottuvalla sopimuksella Rapperswil-Jona Lakersin riveihin. H\xc3\xa4n vahvisti kauden 2013\xe2\x80\x932014 aikana my\xc3\xb6s HC Davosia Spengler Cupissa. _NEWLINE_Kaudella 2014\xe2\x80\x932015 Danielsson voitti Lakersin sis\xc3\xa4isen piste- ja maalip\xc3\xb6rssin tehoilla 19+28=47, joilla h\xc3\xa4n jakoi koko NLA:n pistep\xc3\xb6rssin nelj\xc3\xa4nnen sijan EV Zugin Lino Martschinin kanssa. Karsintasarjassa Danielsson oli kolmella osumallaan joukkueen paras maalintekij\xc3\xa4 Antonio Rizzellon ja Marco Pedrettin kanssa. H\xc3\xa4n vahvisti kauden aikana j\xc3\xa4lleen my\xc3\xb6s HC Davosia Spengler Cupissa. Tammikuussa 2015 Danielsson teki kaksivuotisen jatkosopimuksen Lakersin kanssa, mutta h\xc3\xa4nen sopimuksensa kuitenkin purettiin joukkueen kauden p\xc3\xa4\xc3\xa4tytty\xc3\xa4 putoamiseen National League B:hen._NEWLINE_Danielsson siirtyi kaudeksi 2015\xe2\x80\x932016 jatkamaan NLA-uraansa 1+1-vuotisella sopimuksella Lausanne HC:hen. H\xc3\xa4n oli tehoilla 12+23=35 joukkueen toiseksi paras pistemies Harri Pesosen j\xc3\xa4lkeen. Helmikuussa 2016 Danielsson teki Lausannen kanssa kaksivuotisen jatkosopimuksen. Kaudella 2016\xe2\x80\x932017 h\xc3\xa4n nousi joukkueen varakapteeniksi. Kaudella 2017\xe2\x80\x932018 Danielsson oli tehoilla 25+25=50 Lausannen paras maalintekij\xc3\xa4 ja toiseksi paras pistemies Dustin Jeffreyn j\xc3\xa4lkeen. H\xc3\xa4n sijoittui koko NL:n maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain ZSC Lionsin Fredrik Pettersson sek\xc3\xa4 jakoi pistep\xc3\xb6rssin toisen sijan Petterssonin ja EV Zugin Viktor St\xc3\xa5lbergin kanssa edell\xc3\xa4\xc3\xa4n vain joukkuetoveri Jeffrey. Karsintasarjassa Danielsson oli kolmella osumallaan joukkueensa paras maalintekij\xc3\xa4 Dustin Jeffreyn ja Harri Pesosen kanssa._NEWLINE_Kaudeksi 2018\xe2\x80\x932019 Danielsson palasi kotimaahansa ja Bryn\xc3\xa4s IF:n SHL-joukkueeseen kolmivuotisella sopimuksella.'